S-314/2017

Mál þetta, sem dómtekið var 27. október sl., er höfðað með ákæru lögreglustjórans á Suðurnesjum, útgefinni 11. september 2017, á hendur A-kk-þgf E-kk-þgf, kt. 000000-0000, Tjarnarbakka 12, Njarðvík,

„fyrir eftirtalin umferðar- fíkniefna- og hegningarlagabrot:

1. Þjófnað, með því að hafa, laugardaginn 15. apríl 2016, verslun Hagkaupa, Litlatúni Garðabæ, stolið nautalundum, samtals að verðmæti kr. 12.680, stungið þeim inn á sig og farið út úr versluninni án þess að greiða fyrir vöruna.

Mál nr. 007-2016-35704.

Telst brot þetta varða við 1. mgr. 244. gr. almennra hegningarlaga nr. 19/1940.

2. Umferðarlagabrot, með því að hafa, mánudaginn 25. apríl 2016 ekið bifreiðinni UZ-330 sviptur ökurétti, vestur Bústaðaveg að Sogavegi, Reykjavík, og aftan á bifreiðina YG-499.

Mál nr. 007-2016-23390.

Telst brot þetta við 1. mgr. 48. gr., sbr. 3. gr. laga nr. 24/2007, allt sbr. 100. gr. umferðarlaga nr. 50/1987.

3. Tilraun til þjófnaðar, með því að hafa, mánudaginn 10. október 2016, í Base Hóteli, Vallarbraut 756, Reykjanesbæ, tekið 65“ Samsung sjónvarpstæki, að verðmæti kr. 194.584, í setustofu og farið með það fram á gang, en hlaupið í burtu þegar starfsmenn urðu varir við hann og eignaskemmdir fyrir að hafa valdið skemmdum á sjónvarpstækinu.

Mál nr. 007-2016-13139.

Telst brot þetta varða við 1. mgr. 244. gr. og 1 .mgr. 257. gr. almennra hegningarlaga nr. 19/1940.

4. Húsbrot, með því að hafa, mánudaginn 10. október 2016, fyrir utan Valhallarbraut 1234, farið í heimildarleysi og óleyfi farið inn í bifreiðina MD-604 þar sem hún stóð á bifreiðastæði.

Mál nr. 007-2016-13139.

Telst brot þetta varða við 231. gr. almennra hegningarlaga nr. 19/1940.

5. Þjófnað, með því að hafa, fimmtudaginn 20. apríl 2017, í verslun Útilífs, Smáralind, Hagasmára 1, Kópavogi, stolið fatnaði, að söluverðmæti kr. 31.960, og farið út úr versluninni án þess að greiða fyrir vöruna.

Mál nr. 007-2017-20490.

Telst brot þetta varða við 1. mgr. 244. gr. almennra hegningarlaga nr. 19/1940.

6. Fíkniefnalagabrot, með því að hafa, sunnudaginn 25. júní 2017, á Melavegi í Njarðvík, haft í vörslum sínum 0,86 g af amfetamíni sem fannst á honum er lögregla hafði afskipti af honum.

Mál nr. 008-2017-9756.

Telst brot þetta varða við 2. gr., sbr. 5. og 6. gr. laga um ávana- og fíkniefni

nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

7. Þjófnað, með því að hafa, á tímabilinu frá laugardeginum 22. júlí til sunnudagsins 23. júlí 2017, brotist inn í íbúð að Tjarnarbakka 12, Njarðvík, með því að spenna upp glugga og stela úr íbúðinni, TCL sjónvarpstæki 32“, Philips sjónvarpstæki 42“, Toshiba fartölvu, skartgripum - peysufatanælu úr silfri, gullhring, 4 stk. silfurhringi, gullarmband, gullhálsmeni, úrum, hálsmen, armbönd og lyfjum að óþekktu verðmæti.

Mál nr. 008-2017-11119.

Telst brot þetta varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er krafist upptöku á ofangreindum fíkniefnum, 0,86 g af amfetamíni, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Einkaréttarkröfur:

Í málinu gerir F-kk-nf Á-kk-nf, kt. 000000-0000, forstjóri Haga, kröfu fyrir hönd Haga hf, kt. 000000-0000, Hagasmára 1, Kópavogi, vegna ákæruliðar 1 (mál 007-2016-35704), þá kröfu að ákærða verði gert að greiða kröfuhafa skaðabætur að fjárhæð kr. 12.680, auk vaxta samkvæmt 1. mgr. 8. gr. laga um vexti og verðtryggingu nr. 38/2001, frá þeim degi er hin bótaskyldu atvik áttu sér stað, þar til mánuður er liðinn frá birtingu kröfunnar, en síðan dráttarvaxta, samkvæmt 1. mgr. 6.gr., sbr. 9. gr. sömu laga, frá þeim degi til greiðsludags. Þá er krafist málskostnaðar að skaðlausu samkvæmt síðar framlögðum málskostnaðarreikningi eða að mati dómsins, að teknu tilliti til virðisaukaskatts af málflutningsþóknun.

Í málinu gerir B-kk-nf M-kk-nf B-x-x, hdl., kröfu fyrir hönd TF-KEF, kt. 000000-0000, Katrínartúni 12, Reykjavík, vegna ákæruliðar 4 (mál 008-2016-13139), þá kröfu að ákærða verði gert að greiða kröfuhafa skaðabætur að fjárhæð kr. 194.584, auk vaxta samkvæmt 1. mgr. 8. gr. laga um vexti og verðtryggingu nr. 38/2001, frá þeim degi er hin bótaskylda atvik áttu sér stað, 10. október 2016, þar til mánuður er liðinn frá birtingu kröfunnar, en síðan dráttarvaxta, samkvæmt 1. mgr. 6.gr., sbr. 9. gr. sömu laga, frá þeim degi til greiðsludags. Þá er krafist greiðslu málskostnaðar að mati dómsins.“

Um málavaxtalýsingu er skírskotað til ákæru.

Ákærði játaði brot sín skýlaust fyrir dóminum eins og þeim er lýst í ákæru. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir og eru brot ákærða rétt heimfærð til refsiákvæða í ákærunni að því undanskildu að tilraun til þjófnaðar í þriðja lið ákæru varðar við 1. mgr. 244. gr. almennra hegningarlaga, sbr. 20. gr. sömu laga.

Samkvæmt sakavottorði sem liggur frammi í málinu á ákærði nokkurn sakarferil að baki. Á árinu 2008 var ákærði dæmdur til greiðslu sektar vegna aksturs undir áhrifum fíkniefna og var hann jafnframt sviptur ökurétti í tvö ár. Í mars 2012 gekkst ákærði undir greiðslu sektar hjá lögreglustjóra og sviptingu ökuréttar í tvö ár vegna ölvunaraksturs. Hinn 24. janúar 2014 var ákærði dæmdur í 60 daga fangelsi fyrir akstur undir áhrifum fíkniefna og akstur sviptur ökurétti og þá var ákærði sviptur ökurétti ævilangt. Næst var ákærði hinn 18. september 2014 dæmdur í fimm mánaða fangelsi, þar af voru þrír mánuðir skilorðsbundnir í tvö ár, fyrir akstur undir áhrifum fíkniefna, akstur sviptur ökurétti, fíkniefnalagabrot, þjófnað og fjársvik. Jafnframt var ákærði sviptur ökurétti ævilangt. Hinn 22. apríl 2015 var ákærði dæmdur í fimm mánaða fangelsi, þar af voru þrír mánuðir skilorðsbundnir í þrjú ár, fyrir þjófnað. Að hluta til var um að ræða hegningarauka við dóminn frá 18. september 2014, en einnig var skilorðshluti sama dóms tekinn upp og ákærða gerð refsing í einu lagi fyrir bæði málin. Síðast hlaut ákærði dóm 3. febrúar 2016 og var hann þá dæmdur í sjö mánaða fangelsi, þar af voru fjórir mánuðir skilorðsbundnir til þriggja ára, fyrir akstur undir áhrifum fíkniefna og akstur sviptur ökurétti. Með dóminum var skilorðshluti dómsins frá 24. apríl 2015 tekinn upp, sem og reynslulausn sem ákærða var veitt 3. apríl 2015 á 60 daga eftirstöðvum refsinga samkvæmt dómunum frá 24. janúar og 18. september 2014, og ákærða gerð refsing í einu lagi.

Með brotum sínum nú hefur ákærði rofið skilorð dómsins frá 3. febrúar 2016. Með vísan til 60. gr. almennra hegningarlaga ber því að taka upp skilorðshluta þess dóms og gera ákærða refsingu í einu lagi fyrir bæði málin og tiltaka hana eftir reglu 77. gr. sömu laga.

Við ákvörðun refsingar ber að líta til þess að ákærði hefur játað brot sín og fallist á framkomnar bótakröfur. Er það virt ákærða til refsimildunar. Á hinn bóginn ber líta til þess ákærði hefur áður verið dæmdur fyrir auðgunarbrot og er nú sakfelldur fyrir þrjú þjófnaðarbrot og eina tilraun til þjófnaðar, sbr. 2. mgr. 244. gr. almennra hegningarlaga. Einnig er litið til þess að ákærði hefur nú í þriðja sinn ítrekað brot gegn 48. gr. umferðarlaga nr. 50/1987. Með hliðsjón af öllu framangreindu þykir refsing ákærða hæfilega ákveðin fangelsi í átta mánuði. Í ljósi sakarferils ákærða þykir ekki unnt að skilorðsbinda refsinguna.

Ákærði hefur samþykkt bótakröfur Haga hf. Verður hún því tekin til greina auk vaxta, svo sem greinir í dómsorði, en þó er ekki fallist á kröfu um málskostnað, enda hefur ekki verið sýnt fram á að bótakrefjandi hafi borið slíkan kostnað af meðferð kröfu sinnar.

Þá hefur ákærði samþykkt bótakröfu TF-KEF ehf. og er hún því tekin til greina auk vaxta, svo sem greinir í dómsorði, auk málskostnaðar að fjárhæð 60.000 krónur.

Með vísan til 6. mgr. 5. gr. laga nr. 65/1974 ber að fallast á kröfu ákæruvalds um upptöku fíkniefna.

Ákærði greiði í sakarkostnað þóknun skipaðs verjanda síns, A-kvk-ef Ý-kvk-ef H-kvk-ef hdl., sem þykir hæfilega ákveðin 150.000 krónur að meðtöldum virðisaukaskatti.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, A-kk-nf E-kk-nf, sæti fangelsi í átta mánuði.

Ákærði greiði Högum hf. skaðabætur að fjárhæð 12.680 krónur með vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 15. apríl 2016 til 10. nóvember 2016, en með dráttarvöxtum samkvæmt 1. mgr. 6.gr. sömu laga frá þeim degi til greiðsludags.

Ákærði greiði TF-KEF ehf. skaðabætur að fjárhæð 194.584 krónur með vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 10. október 2016 til 27. nóvember 2017, en með dráttarvöxtum samkvæmt 1. mgr. 6.gr. sömu laga frá þeim degi til greiðsludags.

Upptæk skulu gerð 0,86 g af amfetamíni.

Ákærði greiði í sakarkostnað þóknun skipaðs verjanda síns, A-kvk-ef Ý-kvk-ef H-kvk-ef hdl., 150.000 krónur.

R-kvk-nf B-kvk-nf

Rétt endurrit staðfestir

Héraðsdómur Reykjaness 30.11.2017.